Source: http://www.druckeria.ro/tag/retrospectiva/
Timestamp: 2020-08-14 15:23:44+00:00

Document:
retrospectiva Archives - Druckeria
RETROSPECTIVĂ: Anul sportiv 2013 (IV)
În ziua în care ne luăm adio de la 2013, vom încheia și retrospectiva noastră a anului sportiv, cu ultimul „sfert”, în care cap de afiș stă titlul național cucerit de rugbyștii de la RCM Timișoara. O perioadă zbuciumată, în schimb, în fotbal, baschet și handbal, dar și un parcurs de metronom al voleibaliștilor, care par „condamnați” la o nouă promovare. Rămâne de văzut dacă anul ce bate la ușă le va aduce și atât de necesara susținere financiară.
1 octombrie: CSM Timișoara își păstrează titlul național la lupte libere feminin. La turneul final al Superligii, desfășurat la Mangalia, gruparea bănățeană nu a întâmpinat mari probleme, trecând cu 5-2 la general de clubul gazdă și cu 7-0 de CSM Craiova. Antrenorul Petre Brândușan s-a bazat pe o luptătoare din Bulgaria, Elitsa Yankova, campioană mondială de juniori în august, la Sofia, plus Mădălina Lingurar, Ana Maria Pavăl, Georgiana Paic, Beatrice Oancea, Ramona Pricob și Alexandra Purcel.
4 octombrie: Debut fast pentru BC Timișoara în Liga Națională. Noul antrenor al bănățenilor, Tudor Costescu, și-a învins în deplasare chiar fosta echipă, BCMU Pitești, scor 87-84.
5 octombrie: RCM Timișoara își apără titlul de campioană cucerit în 2012. Elevii lui Chester Williams au învins cu 25-19 pe CSM Știința Baia Mare, în finala Superligii desfășurată la București. Timișorenii au marcat trei eseuri, prin Morrison, Burcea și Shennan, însă au tremurat serios pe final, când maramureșenii au exercitat o presiune greu de străvilit.
8 octombrie: La doar trei zile de la câștigarea campionatului, RCM Timișoara rămâne fără antrenorul principal. Chester Williams părăsește gruparea de pe Bega, după două sezoane în care a cucerit tot atâtea titluri naționale. Interimatul a fost asigurat de secundul Danie de Villiers, cel ce ulterior avea să fie confirmat în rolul de antrenor principal pentru sezonul 2014.
9 octombrie: BC Timba obține în fața Farului ceea ce avea să fie singura victorie din sezonul de toamnă, la un scor mai mult decât categoric, 106-33. De remarcat că în sfertul 3, constănțenii nu au marcat niciun punct.
10 octombrie: Rotații de cadre la ACS Poli. După o serie nefastă, Valentin Velcea e înlocuit din funcția de antrenor principal cu Aurel Șunda, șeful centrului de copii și juniori. Velcea nu părăsește însă clubul, fiind instalat în funcția de director sportiv.
14 octombrie: România devine, pentru a patra oară consecutiv, campioană europeană la minifotbal. În finala turneului din Grecia, tricolorii au învins cu 2-0 Croația, prima reușită fiind semnată de timișorenul Nicu Costândana. Delegația României a mai cuprins alți patru reprezentanți ai capitalei Banatului: Cristian Popa (căpitanul echipei), Ovidu Vâlceanu, Miroslav Nicolin și selecționerul Tiberiu Lajos.
17 octombrie: CH Poli reușește cel mai bun meci al toamnei, învingând mult mai clar decât o arată scorul pe Minaur Baia Mare, 30-24. Avea să fie însă ultimul succes al toamnei pentru alb-violeți, care după pauza prilejuită de acțiunile echipei naționale, a continuat cu un șir de șase eșecuri consecutive.
18 octombrie: Primele semne de criză la Timba. „Urșii” se despart de căpitanul Denham Brown, din rațiuni financiare, dar și de Jordan Glynn, cel ce fusese convins de conducere să revină pe Bega, însă a sosit accidentat.
19 octombrie: Universitatea Timișoara demonstrează faptul că e principala forță a Diviziei A2 Vest. Voleibaliștii lui Sorin Grădinaru zdrobesc cu 3-0 principala contracandidată la primul loc, LPS Bihorul Oradea.
21 octombrie: RCM Timișoara exportă în lumea bună a rugby-ului. Pilierul Horațiu Pungea, campion cu galben-albaștrii la începutul lunii, e prezentat oficial la formația galeză Llanelli Scarlets, participantă în prestigioasa Heineken Cup.
24 octombrie: Continuă exodul la Timba. Richard Delk, fostul echipier al celor de la Atlanta Hawks, părăsește echipa după doar trei săptămâni.
25 octombrie: E făcut public un nou proiect de construire a unui stadion de rugby în Timișoara. Acesta ar urma să fie ridicat în spatele stadionului CFR, pe actualul teren secund, și ar urma să găzduiască 5.000 de spectatori.
26 octomrbie: Peste 1.500 de spectatori iau parte la derby-ul orașului, dintre CFR Timișoara și ASU Politehnica. Alb-violeții se impun cu 4-0, într-o atmosferă pe care stadionul de la Gara Mare nu o mai trăise de ani buni.
29-30 octombrie: Timișoara rămâne fără reprezentante în Cupa României. Ripensia a pus punct unui drum remarcabil, fiind învinsă pe „Dan Păltinișanu” de Pandurii Târgu Jiu, scor 0-3. O zi mai târziu, ACS Poli părăsește la rândul ei competiția, după 0-2 pe terenul Stelei.
2 noiembrie: Voleibaliștii de la Universitatea se impun cu 3-1 la Dej, în etapa a V-a a Diviziei A2. Acesta avea să fie și singurul set pierdut de bănățeni în întregul sezon de toamnă.
4 noiembrie: La tragerea la sorți a optimilor de finală ale Cupei României, RCM Timișoara a nimerit cu o formație din zonă, UVVG Arad. După câteva ore, gruparea de pe Mureș a anunțat că se retrage din competiție, antrenorul Ovidiu Șerban invocând diferența prea mare de valoare dintre cele două echipe.
8 noiembrie: România obține o victorie istorică în testul cu Tonga, 19-18 la București, rezultat la care și-au adus contribuția șase rugbyști timișoreni: Fercu, Popârlan, Calafeteanu și Turashvili au început titulari, în timp ce Lazăr și și Căpățână au intrat de pe bancă.
9 noiembrie: Efectele crizei se văd și în rezultate la Timba. Timișorenii cedează cu 71-75 în deplasare, în fața Concordiei Chiajna, formație ce până în acel moment nu înregistrase nicio victorie.
16 noiembrie: RCM Timișoara e eliminată de Steaua, pentru al doilea an consecutiv, din Cupa României. „Militarii” s-au impus cu 23-13 la Brașov în fața unei garnituri mai degrabă experimentale al timișorenilor, care au resimțit din plin lipsa jucătorilor convocați la echipa națională.
16 noiembrie: Câteva ore mai târziu, internaționalii Timișoarei au fost părtași la victoria cu 21-20 a României cu Canada. Fercu, Calafeteanu, Turashvili și Burcea s-au regăsit în primul XV, în timp ce Lazăr și Popârlan au intrat din postură de rezerve.
17 noiembrie: ASU Politehnica învinge cu 3-2 pe Unirea Sânnicolau Mare, în ultima rundă a turului din Liga a IV-a și iernează pe prima, la trei lungimi în fața Ghirodei. Alb-violeții au făcut un singur pas greșit în prima jumătate a campionatului, în runda a VII-a, 1-1 cu Pobeda Dudeștii Vechi.
18 noimebrie: S-a încheiat, în Polonia, Campionatul European de șah pe echipe, acolo unde în lotul României s-au regăsit cinci șahiști timișoreni. La masculin, tricolorii au ocpuat locul 14, avându-i în componență pe Vladislav Nevednichy, Constantin Lupulescu și Mircea Pârligras, toți trei de la AEM-Luxten. La feminin, România s-a clasat pe 12, cu Cristina Foișor și Carmen Voicu-Jagodzinsky în componență.
23 noiembrie: Naționala de rugby a României încheie cu o înfrângere anul 2013, 7-23 la București, cu Fiji. În acest joc, au evoluat cinci rugbyști convocați de la Timișoara: Turashvili, Popârlan, Calafeteanu și Fercu în primul XV, plus Lazăr, venit de pe bancă.
24 noiembrie: ASU Politehnica părăsește Cupa de Iarnă încă din faza grupelor. După 7-1 în primul joc, cu Real Dragșina, alb-violeții au cedat cu 2-3 în fața celor de la Progresul Gătaia, grupare ce avea să se califice mai departe.
24-25 noiembrie: Timișoara revine după ani buni în prim-planul natației românești. Levente Revesz devine dublu campion național în bazin scurt, la Hunedoara, adjudecându-și probele de 100m bras și 200m bras. O comportare meritorie a avut și tânărul Sergiu Deznan, medaliat cu bronz la 200m mixt.
24 noiembrie: Final de tur și în Campionatul Județean. Ripensia e singura campioană de toamnă din Timișoara, conducând seria I, acolo unde Tricoul 1 Iunie a încheiat pe 9. În seria a II-a, ACS Poli II se află pe poziția a doua, în timp ce Solventul iernează pe locul 13.
25 noiembrie: BC Timișoara înregistrează cel de-al treilea eșec consecutiv din campionat, 72-90 la Cluj, cu U Mobitelco. Rezultatul avea să îi fie fatal antrenorului Tudor Costescu, de care clubul avea să se despartă a doua zi.
27 noiembrie: Fetele de la CFR Timișoara încheie pe locul 2 sezonul de toamnă în Superliga de fotbal feminin. Elevele lui Florin Bugar au învins cu 4-0, în deplasare, pe Fair-Play București.
28 noiembrie: BC Timișoara și-a găsit rapid un nou antrenor. E vorba despre Dragan Petricevic, tehnicianul de numele căruia se leagă cele mai importante performanțe din istoria recentă a baschetului timișorean. Până la sosirea sa, echipa a fost condusă de pe margine de secundul Nenad Mandic, în victoria cu CSU Sibiu.
30 noiembrie: Eveniment inedit, cu scop caritabil, pe „Știința”. Fotbaliștii de la ASU Politehnica și rugbyștii de la RCM Timișoara s-au întrecut pe parcursul a trei reprize, care au combinat ambele discipline.
2 decembrie: Dragan Petricevic conduce primul antrenament la BC Timișoara. Bosniacul revine astfel la cârma echipei după o pauză de doi ani și jumătate.
4 decembrie: După mai bine de 30 de ani, naționala de handbal feminin a disputat un joc la Timișoara. Tricolorele au învins într-un amical reprezentativa Angolei, scor 28-18, aceasta fiind ultima repetiție pentru elevele lui Tadici dinaintea Campionatului Mondial din Serbia.
7 decembrie: Dragan Petricevic debutează pe banca lui BC Timișoara chiar în derby-ul orașului, cu Timba. A fost o victorie facilă pentru alb-violeți, scor 92-60.
8 decembrie: Seria neagră a handbaliștilor de la Poli se prelungește. Trupa lui Constantin Ștefan a pierdut și returul derby-ului Banatului, 22-27, în fața unei formații decimate a Reșiței.
12 decembrie: Handbaliștii de la Poli încheie anul în genunchi, cu o a șasea înfrângere consecutivă, 21-26, pe teren propriu, cu Dinamo București.
13 decembrie: Sala „Mircea Albu” din Circumvalațiunii a găzduit cea de-a XXIII-a ediție a Cupei Revoluției la box, care a reunit pugiliști din Timișoara, Lugoj, Arad, Reșița și, ca de obicei, din Serbia. La gală a asistat și primul campion mondial la box profesionist al României, Mihai Leu.
14 decembrie: Voleibaliștii de la Universitatea încheie în forță sezonul de toamnă, cu un 3-0 fără emoții cu CSM Câmpia Turzii. Trupa lui Sorin Grădinaru iernează după un parcurs perfect: zece victorii din tot atâtea posibile și un singur set pierdut.
14 decembrie: BCM Danzio învinge chinuit Universitatea Cluj, scor 62-61, în ultima etapă a turului Ligii Naționale.
17 decembrie: Pentru al optulea an consecutiv, Peluza Sud organizează marșul de comemorare al eroilor Revoluției din decembrie 89, între Piața Maria și Cimitirul Eroilor.
17 decembrie: Se desfășoară o nouă ediție a Galei Sportului Timișean, organizată de Direcția Județeană de Tineret și Sport. Marea laureată e, pentru a treia oară în ultimii ani, atleta Adelina Pastor, desemnată sportiva anului în județul Timiș.
20 decembrie: Pugilistul bănățean Flavius Biea încheie anul cu o victorie la puncte în fața polonezului Mariusz Biskupski, în cadrul unei gale desfășurate la Hamburg. Sportivul format la CS Banatul a avut un prim an perfect la profesioniști, cu șase victorii din tot atâtea partide disputate.
21 decembrie: BC Timișoara pierde la Mediaș, scor 69-86, în ultimul joc oficial al anului. În lotul alb-violeților a apărut Nikola Vasojevic, cel ce a mai îmbrăcat tricoul formației timișorene în sezonul 2008/2009, atunci când Elba prindea prima finală de campionat din istoria baschetului timișorean.
22 decembrie: Anul s-a încheiat cu tradiționala Acțiune de Crăciun organizată de AST Druckeria. Au fost ajutate 80 de familii nevoiașe din județul Timiș, la acțiune participând reprezentanți ai echipelor ASU Politehnica, BC Timișoara, Universitatea Timișoara, RCM Timișoara și CH Politehnica.
Filed Under: Alte sporturi Tagged With: aem luxtem, asu politehnica, breaking, csm timisoara, Druckeria, RCM Timisoara, retrospectiva, universitatea timisoara
RETROSPECTIVĂ: Anul sportiv 2013 (III)
Vara anului 2013 a fost una fierbinte în sportul timișorean. Medalii internaționale în sporturile individuale, o echipă de rugby ce se îndrepta cu pași siguri spre un nou titlu de campioană, plus un parcurs-record pentru o echipă de Liga a V-a în Cupa României, sunt doar câteva dintre bornele lunilor iulie, august și septembrie.
2 iulie: Fragaria Cup, una dintre cele mai prestigioase competiții juvenile din Europa, își începea cea de-a 12-a ediție. La start s-au aliniat și patru cluburi timișorene: Electrica, CFR, Auto și Viitorul.
3 iulie: Dragoș Mîrtea, singurul tenismen local aflat pe tabloul principal al BRD Timișoara Challenger, părăsește competiția, după 3-6, 0-6 în fața francezului David Guez.
4 iulie: Mîrtea iese și din întrecerea de dublu, după ce partenerul său, americanul Wayne Odesnik, a abandonat, după eliminarea sa de la simplu, din cauza unor mai vechi probleme medicale. Cei doi ar fi trebuit să se dueleze cu perechea franceză Jonathan Eysseric / Nicolas Renavand.
7 iulie: Andreas Haider-Maurer se impune pe zgura timișoreană. Austriacul l-a învins pe spaniolul Ruben Ramirez Hidalgo, scor 6-4, 3-6, 6-4, în finala BRD Timișoara Challenger. La dublu s-a impus perechea franceză Eysseric / Renavand.
9 iulie: Atleții timișoreni au strâns trei medalii la Balcaniada de juniori de la Denizli (Turcia). Cosmin Dumitrache a obținut argintul, la 110 metri garduri, în vreme ce la ștafetele de 4x400m, Alberto Gheorghescu și Delia Irimia au obținut câte o medalie de bronz.
12 iulie: Timișoreanul Ștefan Gheorghiță a cucerit medalia de aur la lupte greco-romane, la Universiada de la Kazan. Sportivul legitimat la CSM Lugoj l-a învins în finală, cu scorul general de 3-1, pe rusul Shamil Kudiyamagomedov.
13 iulie: RCM Timișoara a reluat campionatul cu o victorie muncită pe terenul celor de la Farul Constanța, scor 18-16.
14 iulie: Sorin Cazacu revine cu trei medalii de aur de la Campionatele Europene de Powerlifting Masters, desfășurate la Hamm, în Luxemburg. Timișoreanul s-a clasat primul la total, cu 892,5kg, reușind să domine probele de genuflexiuni și împins din culcat.
18 iulie: Ripensia se califică la masa verde în turul secund al Cupei României, după ce Flacăra Făget nu s-a prezentat la jocul de pe stadionul „Electrica”. A fost primul semn clar al dispariției grupării patronate de Marian Trăiculescu, care și-a disputat jocurile de acasă în precedentul sezon pe arena „Colterm” din Calea Șagului.
20 iulie: Debut surprinzător pentru ACS Poli în Liga I. Alb-negrii au trecut cu 2-0, pe teren propriu, de Dinamo București, prin golurile marcate de Szabolcs Szekely și Cristian Bărbuț.
21 iulie: Adelina Pastor a cucerit două medalii de aur în cea de-a treia etapă a Campionatului Național de la București. Timișoreanca s-a impus în probele de 400m și 200m.
27 iulie: RCM Timișoara încheie în forță sezonul regulat al Superligii, cu o victorie zdrobitoare, 79-5, cu Universitatea Cluj. Galben-albaștrii urmau să intre în play-off din postura de lideri ai întrecerii interne.
28 iulie: Adelina Pastor și-a adjudecat titlul de campioană balcanică în Bulgaria, la Stara Zagora. Timișoreanca s-a impus în proba de 400m, dar nu a reușit să atingă baremul necesar pentru calificarea la Campionatul Mondial de la Moscova, unde urma să participe doar cu ștafeta de 4x400m a României.
28 iulie: Canotorul timișorean Cristian Pîrghie a devenit campion mondial de tineret la Linz, la proba de patru rame fără cârmaci. Ambarcațiunea din care a făcut parte și sportivul bănățean a câștigat lupta din finală pentru medalia de aur cu Australia.
31 iulie: ASU Politehnica a urcat în Liga a IV-a, după ce două dintre formațiile ce ar fi avut drept de participare – Spartak Gottlob și Bega Belinț – au aruncat prosopul.
3 august: RCM Timișoara își confirmă forma de zile mari și în play-off. În primul meci din această fază a întrecerii, trupa lui Chester Williams a trecut net de Farul Constanța, scor 63-10.
3 august: OFK Kikinda le-a întors vizita celor de la ASU Politehnica, cele două formații întrecându-se pe „Știința”, în cadrul meciului de prezentare al alb-violeților. Gazdele s-au impus cu 4-3, după ce sârbii au condus la pauză cu 3-1.
4 august: BC Timișoara și-a prezentat lotul pentru noul sezon în fața fanilor și a presei. Alături de noua conducere tehnică, formată din Tudor Costescu și Nenad Mandic, au fost prezenți și proaspăt transferații Volkus, Panic, Radulovic, Johnson, Lee-Ingram și Lăpuște.
9 august: Flacăra Făget, formația patronată de Marian Trăiculescu, s-a retras din Liga a IV-a, punând punct astfel unei adevărate telenovele a celui de-al 18-lea loc al acestui eșalon, preluat cu doar două zile înaintea primei etape de CS Giroc, a doua clasată din seria a II-a de „Județ”.
10 august: ASU Politehnica a început în forță sezonul, cu un succes categoric, 9-2, la Arsenal Flacăra Făget.
10 august: RCM Timișoara continuă linia bună și răpune clar principala contracandidată la titlu, CSM Știința Baia Mare, scor 26-6. Shennan, Fercu, Kinikinilau și Khositashvili au semnat cele patru eseuri ce le-au asigurat gazdelor punctul bonus ofensiv.
11 august: ACS Poli surprinde în prima ligă, reușind cea de-a treia victorie din primele patru etape, 2-1 în deplasare, la Constanța, cu Săgeata Năvodari. Reușitele timișorenilor au fost semnate de Szekely și Boldea.
11 august: Marian Enache a devenit vicecampion mondial de juniori la Trakai (Lituania). Canotorul timișorean, alături de colegul său Robert Dedu, au fost depășiți în finala probei de dublu vâsle doar de echipajul Germaniei.
13 august: Ripensia Timișoara își continuă drumul în Cupa României, reușind să treacă cu 1-0 de Muncitorul Reșița, rezultat stabilit în prelungiri, prin golul nigerianului Anagor.
15 august: Hristo Stoichkov a fost prezent la Dudeștii Vechi, pentru un meci demonstrativ, ocazie cu care stadionul local i-a preluat numele. La meci au participat vedete din trecut ale naționalei Bulgariei, precum Petar Mihtarski, Vasil Dragolov sau Boncho Genchev, dar și invitați din zonă și din țară, cum ar fi Iosif Rotariu, Rodion Cămătaru, Marcel Băban sau Adrian Boldor.
17 august: Ștafeta de 4x400m a României, din care a făcut parte și timișoreanca Adelina Pastor, a încheiat pe poziția a șaptea în finala Campionatului Mondial de la Moscova, desfășurată pe impunătorul stadion Luzhniki.
20 august: Ripensia mai trece un tur în Cupa României, din nou la masa verde. Timișorenii ar fi trebuit să joace în turul al IV-lea cu CS Turnu Severin, formație proaspăt retrogradată din Liga I, însă gruparea mehedințeană s-a desființat între timp.
23 august: Liga a IV-a rămâne cu 17 echipe, după ce Banatul Nerău a decis să se retragă. Hotărârea i-a aparținut primarului comunei Teremia Mare, Cosmin Sântean, nemulțumit de arbitrajele de care a avut parte în primele două jocuri de campionat, cu Racovița și Sânnicolau Mare.
24 august: RCM Timișoara își asigură disputarea semifinalei Superligii pe teren propriu, după cea de-a patra victorie consecutivă din play-off, 45-6 la Constanța, cu Farul.
30 august: ASU Politehnica învinge cu 3-0 pe CS Ghiroda, în derby-ul turului de campionat din Liga a IV-a. Meciul a stârnit un interes neobișnuit pentru acest nivel, arena „Știința” fiind asaltată de aproape 2.000 de microbiști.
31 august: CH Poli câștigă Cupa Politehnica, după un turneu perfect, dătător de speranțe, cu trei victorii, toate în compania unor viitoare adversare din campionat, Pandurii Târgu Jiu, HC Odorhei și Potaissa Turda.
1 septembrie: Moment istoric pentru ASU Politehnica. Elevii lui Codrea susțin un meci amical la Târgu Mureș, în compania divizionarei secunde din localitate, ASA. Jocul a fost televizat la nivel național, de Digi Sport.
5 septembrie: Schimbare în fruntea Direcției Județene de Tineret și Sport. Postul de director a fost preluat de Adrian Tal, acesta succedându-l pe Flavius Nastor, cel care a condus instituția vreme de doi ani și jumătate.
7 septembrie: Având deja îndeplinit obiectivul pentru faza play-off-ului, RCM Timișoara pierde cu 18-19 pe teren propriu, în fața Stelei. E prima înfrângere în Ronaț pentru galben-albaștri după doi ani și jumătate, ultima formație ce plecase învingătoare de pe Bega fiind CSM Știința Baia Mare, scor 19-3, la 9 aprilie 2011.
8 septembrie: Diana Bulimar s-a accidentat grav la genunchi, urmând să rateze cea mai importantă competiție a anului, Campionatul Mondial de la Antwerp, programat să înceapă la finele lunii.
8 septembrie: Timișoara a găzduit Campionatul Național de powerlifting, întrecere la care clubul local, CS Caza, și-a îmbogățit substanțial colecția de medalii. Sorin Cazacu, președinte, antrenor și, nu în ultimul rând, sportiv legitimat al grupării de pe Bega, a devenit campion național absolut, cu un total de 900kg.
10 septembrie: Timișoara rămâne unul dintre cei mai importanți poli ai șahului românesc. AEM Luxten și-a păstrat titlul național la masculin, în timp ce pe podiumul Superligii feminine, CS Medicina Timișoara și AEM au urmat campioana Politehnica Antibiotice Iași.
11 septembrie: Rezultat de excepție pentru kayakul timișorean. Tandemul Bogdan Mada – Alin Anton a câștigat două medalii de aur la Campionatul Național de viteză de la Bascov, în probele de K2-500m și K2-200m, sub egida CS Water Performance Timișoara.
11 septembrie: Ripensia își continuă parcursul surprinzător din Cupa României, reușind să treacă clar, scor 3-0, de UTA Arad, în ultimul tur dinaintea intrării în competiție a prim-divizionarelor. Golurile roș-galbenilor au fost semnate de Anagor, Briciu și Adi Popa.
12 septembrie: Adelina Pastor a încheiat pe poziția a 6-a în proba de 400m, la Jocurile Francofoniei de la Nisa.
13 septembrie: ASU Politehnica a făcut primul și singurul pas greșit al sezonului de toamnă, 1-1 pe teren propriu cu Pobeda Dudeștii Vechi.
14 septembrie: BC Timba încheie pe poziția secundă puternicul turneu City Cup Cluj Napoca, la care, alături de U Mobitelco, au mai participat maghiarii de la Jaszberenyi și sârbii de la Tamis Pancevo. Timișorenii s-au înclinat doar în fața echipei gazdă, reușind apoi două victorii cu reprezentantele țărilor vecine.
14 septembrie: BCT a câștigat tradiționalul turneu dinaintea noului sezon baschetbalistic, Cupa Timișoara, după ce a învins Vojvodina Novi Sad și Balkan Botevgrad în finală.
15 septembrie: Adelina Pastor a cucerit aurul la Jocurile Francofoniei, cu ștafeta de 4x400m a României, din care au mai făcut parte Sandra Belgyan, Mirela Lavric și Bianca Răzor. Tricolorele au devansat Canada și Franța, care s-au mulțumit cu argintul, respectiv bronzul.
16 septembrie: Debut amar pentru handbaliștii de la Poli în noul campionat. Alb-violeții au pierdut pe teren propriu derby-ul Banatului cu CS Caraș-Severin, scor 22-23.
19 septembrie: AJF Timiș a fost înștiințată de dorința de retragere din campionatul Ligii a IV-a a nou-promovatei Progresul Racovița, primarul comunei, Ioan Nanu, invocând motive personale. Decizia a fost întoarsă după câteva ore, edilul anunțând forul județean că s-a răzgândit și va continua competiția.
22 septembrie: Eveniment de anvergură la Lugoj. CSM-ul local a devenit vicecampioană balcanică la volei feminin, după un turneu găzduit în sala proprie și la care au mai participat Beșiktaș Istanbul și Zeleznicar Belgrad.
24 septembrie: Minunea continuă! Ripensia s-a calificat în optimile Cupei României, după 2-1 cu Universitatea Cluj, pe „Dan Păltinișanu”. Golurile timișorenilor au fost marcate de Olimpiu Ciobai și Joseph Anagor, cel ce a reușit o execuție splendidă, asemănătoare cu cea a lui Hagi din meciul cu Columbia, din 1994.
28 septembrie: RCM Timișoara s-a calificat fără emoții în finala Superligii. Bănățenii au trecut cu 42-8 de Farul Constanța, într-o semifinală disputată pe stadionul „Gheorghe Rășcanu”.
29 septembrie: Sorin Cazacu devine triplu campion mondial la Orlando. Powerlifterul timișorean a dominat întrecerea de la categoria 120kg, impunându-se la total, precum și la probele de genuflexiuni și împins din culcat.
30 septembrie: BC Timba reușește un nou transfer sonor. Clubul a bătut palma cu Richard Delk, baschetbalist american ce în urmă cu trei ani se afla în lotul formației de NBA Atlanta Hawks.
Filed Under: Alte sporturi Tagged With: asu poli, brd timisoara challenger, breaking, Druckeria, RCM Timisoara, retrospectiva, ripensia timisoara, sorin cazacu
RETROSPECTIVĂ: Anul sportiv 2013 (II)
Al doilea „sfert” al anului 2013 a prins căderea cortinei la majoritatea sporturilor de echipă. Timișoara mai avea puțin de așteptat până la un nou trofeu la nivel de seniori, însă s-a mulțumit cu două triumfuri la baschet U23, prin BCT și BCM Danzio. O perioadă cu vești bune dinspre canotaj, cu promovări în prima ligă la fotbal și volei, două povești cu finaluri total diferite.
6 aprilie: RCM Timișoara suferă primul șoc al sezonului, find învinsă cu 18-30 pe terenul Stelei. Mai presus de rezultat, prestația galben-albaștrilor din acel joc nu avea să fie uitată nici măcar în fazele finale ale campionatului de către corpul tehnic.
6 aprilie: BC Timișoara ratează accesul în finala Cupei României chiar pe teren propriu. Alb-violeții pierd cu 86-92 în fața Mediașului, formație ce a doua zi avea să și câștige trofeul. Gazdele s-au mulțumit cu locul 3, obținut în dauna campioanei Asesoft Ploiești.
6-7 aprilie: BC Timba a început cu două eșecuri în deplasare seria decisivă pentru locul 12, cu CSS Giurgiu. Nou-promovata timișoreană pierdea cu 58-81 și 87-99.
8 aprilie: BCM Danzio și-a asigurat titlul național la U23, după victoria directă cu principala contracandidată, Universitatea Cluj, în penultimul turneu al întrecerii, de la Craiova.
10 aprilie: BCM Danzio își încheie drumul în campionat la senioare, pierzând și al doilea joc cu ICIM Arad, 56-81 la Timișoara. Gruparea de pe Mureș avea să își treacă în cont titlul de campioană la finalul sezonului.
13 aprilie: RCM Timișoara trece de Farul Constanța cu 21-3, într-o locație ce n-a mai fost utilizată pentru rugby de aproape 50 de ani, stadionul CFR.
13-14 aprilie: Timba revine în forță în disputa cu Giurgiu și ia o opțiune serioasă pentru locul 12: „Urșii” înving în meciul 3 cu 80-75, pentru ca în meciul 4 să își surclaseze efectiv adversarii: 118 (!)-65.
14 aprilie: Niciodată un meci din Campionatul Județean nu a stârnit un asemenea interes. 2.000 de spectatori s-au înghesuit în jurul terenului din Racovița, la derby-ul seriei a III-a, adjudecat de ASU Politehnica, scor 1-0, prin golul marcat de Ciprian Nicolaie.
18 aprilie: Gimnastul timișorean Vlad Cotuna nu a reușit să acceadă în nicio finală la Campionatele Europene Individuale de la Moscova. Sportivul legitimat la CSM Lugoj și-a încercat norocul la sol, paralele și bară fixă.
19 aprilie: BC Timba obține locul 12 la finele primului sezon petrecut în elită, reușind să câștige meciul decisiv al seriei, chiar la Giurgiu, scor 75-65.
20 aprilie: Universitatea Timișoara, retrogradată cu un sezon în urmă din prima ligă de volei masculin, are șansa de a reveni în elită. Băieții lui Grădinaru s-au calificat pentru barajul de promovare, drupă un 3-2 spectaculos pe terenul lui Chimszed Cluj.
22 aprilie: Diana Bulimar revine cu două medalii de la Campionatele Europene Individuale de la Moscova. Gimnasta născută la Timișoara a cucerit argintul la bârnă și bronzul la sol, după ce, în prealabil, ratase o medalie la individual compus, unde s-a clasat a patra.
24 aprilie: Ripensia Timișoara câștigă faza județeană a Cupei României, după 1-0 cu CS Ghiroda, într-o finală disputată pe „Dan Păltinișanu”. Avea să fie primul mare triumf pentru roș-galbeni în această competiție, însă nimic nu avea să prefațeze parcursul remarcabil din toamnă.
25 aprilie: Legitimare-surpriză la ASU Politehnica. Fostul internațional Alin Stoica a devenit jucătorul alb-violeților, el mărturisind că a luat personal legătura cu cei de la echipă, dorind să retrăiască scurta perioadă pe care o petrecuse la Timișoara, în returul sezonului 2005/2006.
30 aprilie: Constantin Ștefan a fost anunțat drept noul antrenor al handbaliștilor de la Politehnica. Urma o vară tumultoasă, cu remanieri radicale la nivelul lotului și schimbări la nivelul structurii de organizare a clubului.
30 aprilie: BC Timișoara surprinde și câștigă titlul național la U23, după un turneu final găzduit chiar pe Bega.
2 mai: Deși își asiguraseră titlul de aproape o lună, fetele de la BCM Danzio au primit medaliile de aur ale campionatului de U23, după cel de-al cincilea turneu, găzduit chiar la Timișoara.
11 mai: Handbaliștii de la Poli au încheiat pe locul 7 ediția 2012/2013, după un eșec sever, 21-31 la Constanța, în fața unui HCM ce avea pregătită festivitatea de premiere pentru cel de-al optulea titlu național.
12 mai: RCM Timișoara obține o remiză la Baia Mare, 18-18 cu principala contracandidată la titlu, CSM Știința. Formația timișioreană a reușit să întrerupă șirul impresionant de victorii consecutive ale maramureșenilor în propriul fief, ultima formație ce plecase neînvinsă de acolo fiind Steaua, în toamna anului 2008.
12 mai: Continuă seria succeselor în baschetul juvenil. Băieții de la CSS Bega au câștigat titlul național la U18. Elevii lui Tiberiu Ondreikovics și Mihai Bolcu s-au impus cu 61-58 în fața lui LPS Târgu Mureș, în finala turneului.
14 mai: Estera Dobre, sportivă legitimată la secția de lupte libere a CSM Timișoara, a fost suspendată pentru 2 ani, după ce, la un control antidoping de la Campionatele Europene de la Tbilisi, a fost depistată pozitiv cu forosemid. Bănățeanca devenise în Georgia pentru a șasea oară consecutiv vicecampioană europeană, medalia fiindu-i însă retrasă.
17 mai: Handbaliștii de la Poli au încheiat sezonul cu un eșec în sferturile de finală ale Cupei României, scor 26-30, în fața vicecampioanei Știința Bacău.
23 mai: CSS Bega s-a clasat pe ultimul loc la turneul final de volei rezervat junioarelor mari de la Baia Mare. Simpla prezență a echipei pregătite de Cerasela Șerban în această fază poate fi socotită drept o performanță, dacă ne gândim că Timișoara nu mai dispune de o echipă de senioare din 2010.
25 mai: Adelina Pastor a luat aurul la 400m, în prima zi a Campionatelor Naționale de seniori, tineret și juniori de la București. În cadrul acestei întreceri, Timișoara a mai obținut un loc 2 prin Andrei Bărbuț, la 3.000m obstacole, încă unul prin Raymond Gulyas la 5.000 de metri, același sportiv clasându-se al treilea în proba de 1.500m. Două medalii de bronz au mai luat Marcus Drăghici, la 400m, și Marius Blenche, la 100m garduri.
25 mai: Fetele de la CFR Timișoara pierd categoric ultimul meci de campionat, 0-6 la Târgu Mureș, dar încheie campionatul pe un onorant loc 3.
26 mai: Universitatea Timișoara obține promovarea în elita voleiului masculin, după victoria cu 3-1 în ultima zi a barajului de la Galați, cu Chimszed Cluj.
26 mai: ASU Politehnica dispută prima partidă internațională. Alb-violeții sunt învinși cu 2-1, în deplasare, de sârbii de la OFK Kikinda, un nume de tradiție din vremea campionatului Iugoslaviei.
27 mai: BC Timișoara a anunțat numele noului antrenor al echipei. E vorba despre Tudor Costescu, tehnician ce în 2012 cucerea Cupa României cu BCMU Pitești, după o finală câștigată tocmai în fața bănățenilor.
27 mai: Timișoreanul Marian Enache devine campion european de juniori la Minsk. Bănățeanul s-a impus în proba de dublu vâsle, acolo unde a făcut echipă cu constănțeanul Robert Dedu.
29 mai: Fostul mare fotbalist bulgar Hirsto Stoichkov a fost prezent la Timișoara, pentru lansarea filmului său autobiografic, găzduită de sala „Capitol”. Liderul generației ce a surprins la Campionatul Mondial din 1994 a susținut o conferință de presă în care a anunțat că în luna august va organiza un meci demonstrativ la Dudeștii Vechi, împreună cu o parte a colegilor din naționala Bulgariei.
30 mai: ACS Poli a promovat matematic în Liga I, după un 1-1 pe terenul codașei FC Maramureș Baia Mare. Vestea asigurării biletelor pentru elită a venit însă la o oră după încheierea jocului, CSM Râmnicu Vâlcea învingând principala urmăritoare a alb-negrilor, Damila Măciuca, într-un joc întrerupt de ploaie.
2 iunie: Continuă succesele baschetului juvenil din Timișoara. CSS Bega a obținut titlul de vicecampioană națională la feminin și o medalie de bronz la masculin, în urma turneelor finale ale categoriei U17, desfășurate la Târgu Mureș.
2 iunie: Canotorul timișorean Cristian Pîrghie a cucerit medalia de argint la Campionatele Europene de la Sevilla, cu echipajul de patru rame fără cârmaci. Ambarcațiunea timișoreanului a fost devansată de Olanda, care s-a impus la o diferență de două secunde.
4 iunie: Tudor Costescu susține prima conferință de presă în calitate de antrenor al BC Timișoara. Noul tehnician al „leilor” își expune viziunea pentru sezonul 2013/2014, unul de reconstrucție, în care se vizează, într-o primă fază, doar calificarea în play-off.
5 iunie: Ripensia și-a încheiat aventura în Campionatul Municipal, cu o victorie la „masa verde”, Timișul II Șag neprezentându-se chiar pe propriul teren în fața liderului din seria I. Timișorenii acced astfel fără emoții în Liga a V-a, înregistrând 21 de victorii din 22 posibile și cu un golaveraj zdrobitor, 143-9.
6 iunie: CFR Timișoara s-a oprit în semifinalele Cupei României. Fetele lui Florin Bugar nu și-au depășit condiția de outsider, fiind învinse cu 5-0 de FCM Târgu Mureș, într-un joc disputat la Brașov.
7 iunie: Atleții timișoreni se întorc cu medalii de la Internaționalele României. Sorin Vătămanu s-a impus la 400m, în timp ce Adelina Pastor a fost devansată, în cursa feminină a aceleiași probe, doar de basarabeanca Olesea Cojuhari. Câte o medalie de argint au mai cucerit Cosmin Dumitrache, la 110m garduri, și Raymond Gulyas, la 3.000m.
14 iunie: Bulină neagră pentru sportul timișorean. Universitatea Timișoara, proaspăt promovată în elita voleiului românesc, e nevoită să renunțe la locul din Divizia A1, din rațiuni financiare. Deși Sorin Grădinaru obținuse o păsuire de două săptămâni din partea federației pentru confirmarea înscrierii, performanța realizată de elevii săi a fost trecută cu vederea atât de autoritățile locale, cât mai ales de obtuza conducere a clubului universitar.
16 iunie: Fundașul lui RCM Timișoara, Cătălin Fercu, a marcat două eseuri în victoria naționalei României, scor 26-13, cu Emerging Italy. Cu acest succes, „stejarii” au cucerit, pentru al doilea an la rând, trofeul IRB Nations Cup.
17 iunie: Timișoara 89ers a pierdut finala campionatului național de fotbal american, RoBowl. Elevii austriacului Alexander Klein au cedat cu 8-14 în fața celor de la Cluj Crusaders, într-o finală disputată chiar în fieful învingătoarei, pe Cluj Arena.
17 iunie: După nici două săptămâni de vacanță, ACS Poli s-a reunit în vederea pregătirii primului sezon în elită. La primul antrenament n-au fost noutăți spectaculoase, ieșind din tipar doar prezența lui Hristu Chiacu, fostul polist asistând însă de pe margine la sesiunea de pregătire.
20 iunie: Mama Mia Becicherecu Mic continuă tradiția Timișului și obține promovarea în Liga a III-a, în urma unui baraj cu Metalul Oțelu Roșu. Trupa lui Sorin Bălu revenea așadar în eșalonul al treilea, după un intermezzo de doar un sezon în „D”.
22 iunie: Adelina Pastor s-a clasat a doua la general în proba de 400m, în cadrul Campionatelor Europene pe echipe – Liga I, de la Dublin. Sorin Vătămanu, al doilea reprezentant al Timișoarei, n-a rupt însă gura târgului, clasându-se pe 9 la general tot pe distanța de 400m.
23 iunie: ASU Politehnica a încheiat sezonul cu o victorie, 5-0 pe teren propriu cu Meget Remetea Mare. Partida a rămas în memoria fanilor prin marșul organizat înaintea meciului, din Piața Unirii până la stadion, dar și prin golul reușit de Florin Luchin, mai cunoscut drept „Floka”, fotbalistul coborât direct din peluză marcând din lovitură liberă, în minutul 71.
24 iunie: Diana Bulimar revine cu două medalii de la etapa de Cupă Mondială de la Anadia, Portugalia. Gimnasta născută la Timișoara a împărțit prima poziție la sol cu colega de lot, Larisa Iordache, în timp ce la bârnă a urcat pe cea de-a treia treaptă a podiumului.
25 iunie: Începe Milan Junior Camp, la stadionul „Dan Păltinișanu”. Pentru al doilea an la rând, Timișoara e gazda ediției românești a celebrului program de recrutare pentru juniori organizat de clubul de pe San Siro.
28 iunie: Echipa de handbal a Politehnicii surprinde prin transferul lui Zarko Petkovic, golgheterul la zi al campionatului Serbiei, sosit de la RK Zajecar. Începea să se contureze lotul pentru noul sezon, în care se mai regăseau gruzinul Chikovani sau tinerii Santeiu, Irimiaș sau Daninfeld.
28 iunie: Transfer de marcă reușit de RCM Timișoara. Clubul de pe Bega a semnat cu Sosene Anesi, un neo-zeelandez ce se laudă cu o prezență în celebra reprezentativă „All Blacks”, devenind singurul rugbyst din istoria campionatului României cu o asemenea realizare în palmares.
29 iunie: Mișcare importantă pe line de marketing la ASU Politehnica. Clubul aflat, în acel moment, încă în Liga a V-a, și-a lansat magazinul online, realizând astfel o premieră la nivelul sportului timișorean. Ulterior, și Ripensia și-a lansat punctul de vânzare virtual al produselor proprii.
30 iunie: La arena „Electrica” începe cea de-a doua ediție a BRD Timișoara Challenger. În zgomotul pickhammer-elor, șantierul de la pasajul Michelangelo fiind deja în toi, s-au disputat primele meciuri de calificare pe tabloul principal al turneului de 30.000 de euro.
Filed Under: Alte sporturi Tagged With: acs poli, asu poli, BC Timisoara, breaking, ch poli, Druckeria, RCM Timisoara, retrospectiva, timba timisoara
RETROSPECTIVĂ: Anul sportiv 2013 (I)
Ultimele zile ale lui 2013 se scurg cu repeziciune. E vremea retrospectivelor, a bilanțurilor, a liniilor trase în partea de jos a foii. Vom arunca, la rândul nostru, o privire de ansamblu asupra principalelor evenimente sportive ale anului, pe care le-am trăit împreună. Așadar, astăzi vom începe cu prima parte a retrospectivei, care vizează primul sfert al anului, perioada ianuarie – martie.
2 ianuarie: Timba se remarcă printr-o lovitură de imagine. Sosește la Timișoara Denham Brown, internațional canadian, draftat în 2006 de Seattle Supersonics, care pe atunci activa în NBA.
3 ianuarie: Chester Williams a fost distins cu titlul de „Antrenor al anului 2012”, în urma anchetei inițiate de FRR. Sud-africanul a dominat categoric sondajul de pe site-ul forului, unde a adunat 50% din opțiuni, drept la vot mai având persoane din conducerea federației și corpul tehnic al echipei naționale.
4 ianuarie: BC Timișoara s-a calificat în turneul final al Cupei României, după victoria cu 76-73 din manșa retur a sferturilor de finală, cu CSU Sibiu.
5 ianuarie: Schimbări importante în conducerea BC Timișoara. Leontin Demaio i-a lăsat postul de președinte al clubului viceprimarului Dan Diaconu. Fostul conducător al grupării alb-violete a rămas însă alături de echipă, din postura de manager general.
7 ianuarie: Gimnastul timișorean Vlad Cotuna a semnat prelungirea contractului cu CSM Lugoj, scadent pe 31 ianuarie 2015. În acel moment, Cotuna era cel mai bun sportiv al județului, conform topului DJTS, el venind după un an în care a avut ocazia de a lua pulsul Jocurilor Olimpice, la Londra.
12 ianuarie: Primele medalii ale anului pentru atleta Adelina Pastor. Timișoreanca a cucerit aurul la 400m și bronzul la ștafeta de 4×400 sub egida UVT, la Campionatele Naționale Universitare, desfășurate în sala de atletism din Bacău.
16 ianuarie: RCM Timișoara și-a prezentat primele achiziții pentru adiția 2013 a Superligii și a Cupei României. Doi georgieni, Bidzina Shamkharadze și Giorgi Khositashvili, plus sud-africanul Randall Morrison au semnat cu galben-albaștri. Urmau să o facă, după câteva zile, și Shennan, Gorcioaia, Popârlan și Van Wyk.
19 ianuarie: Atleții timișoreni au debutat în forță la prima etapă a CN indoor de la București. Sorin Vătămanu a câștigat cursele de 200m și 400m, în vreme ce Cosmin Dumitrache a dominat-o pe cea de 110m garduri, de la juniori I. De asemenea, Adelina Pastor s-a clasat a doua în proba de 400m, cu un timp ma bun decât cel de la Campionatele Universitare de la Bacău.
19 ianuarie: Veste teribilă pentru RCM Timișoara. Mădălin Lemnaru a suferit o accidentare gravă în jocul susținut de Bucharest Wolves, în deplasare, cu englezii de la Bath, în AMLIN Challenge Cup. Aripa timișorenilor a suferit o ruptură la tendonul lui Achile, ce avea să-l țină pe tușă până în luna septembrie.
24 ianuarie: ASU Politehnica începea să atragă nume din ce în ce mai sonore. Pe atunci în Liga a V-a, gruparea alb-violetă l-a convins pe Cristi Gălan să se alăture proiectului, el fiind în toamnă căpitanul liderului din „C”, Flacăra Făget. De asemenea, Titi Varga a decis să îmbrace tricoul alb-violet după un deceniu și jumătate, spre bucuria suporterilor.
26 ianuarie: CSU Politehnica a pierdut tradiționala întrecere de început de an, Turneul Banatul, după 24-26 în finala cu Partizan Belgrad. În acest joc, handbaliștii alb-violeți au suferit o pierdere grea, prin accidentarea tânărului inter Iulian Halcă, acesta urmând a sta pe margine până la finele sezonului.
27 ianuarie. Dublu triumf pentru atletismul timișorean, în cea de-a doua etapă a CN indoor de la București. Adelina Pastor și Sorin Vătămanu au câștigat probele de 400m plat, acestea fiind, de altfel, și singurele clasări pe podium ale delegației timișorene.
9 februarie: ASU Politehnica debutează la Cupa de Iarnă destinate echipelor din Campionatul Județean. Alb-violeții s-au calificat fără emoții din grupe, învingând, pe rând, cu 7-0 pe Mama Mia II Becicherecu Mic, cu 5-2 pe CS Giroc și cu 2-1 pe AS Murani.
9 februarie: Naționala de rugby a României a început anul cu o victorie prețioasă în Cupa Europeană a Națiunilor, 29-14 la București, cu reprezentativa Rusiei. La acest rezultat au contribuit și timișorenii Fercu, Carpo, Căpățână și Pungea, primii doi titulari în reprezentativa „stejarilor”.
10 februarie: Voleibalistul Alexandru Craia se desparte de CS Universitatea după 10 ani neîntrerupți, timp în care a trăit și experiența unui sezon în prima ligă. Acesta și-a jucat meciul de adio în compania ultimei clasate din A2 Vest, Torpi Târgu Mureș.
10 februarie: Cosmin Dumitrache s-a impus în proba de 60m garduri, în etapa finală a CN indoor de la București. Adelina Pastor s-a clasat pe poziția a doua la 400m, în timp ce ștafeta feminină de 4x400m de la CSM Timișoara a obținut locul al treilea.
11 februarie: După ani buni, CSU Politehnica părăsește neînvinsă terenul Reșiței. A fost 24-24 în primul derby al Banatului din 2013, la capătul unui joc extrem de palpitant, în care timișorenii au oferit, în repriza secundă, o mostră de apărare ca la carte.
12 februarie: Vești bune pentru RCM Timișoara. Campioana en titre l-a readus pe Paula Kinikinilau, considerat cel mai bun stranier din lot în sezonul 2012.
12 februarie: E prezentat public proiectul de reabilitare al stadionului „Știința”. În faza finală, cea mai centrală arenă a orașului ar urma să dispună de 3.500 de locuri pe scaune și 1.500 de locuri în picioare.
17 februarie: ASU Politehnica s-a oprit în sferturile de finală ale Cupei de Iarnă. Plavii Delia Sânpetru Mare a condus cu 2-0, însă alb-violeții au reușit să restabilească egalitatea, prin noile transferuri, Cristi Gălan și Titi Varga. Timișorenii au pierdut însă calificarea la loviturile de departajare, unde Girovanu și Varga nu au găsit drumul spre gol.
18 februarie: Primul contact între Paul Codrea și ASU Politehnica. Fostul internațional s-a pregătit sub comanda lui Antonio Foale, în acel moment vorbindu-se despre o legitimare ca jucător a acestuia.
20 februarie: Schimb de ștafetă la filiala județeană a Academiei Olimpice Române. Doina Moț, cea care a condus instituția vreme de 18 ani, i-a lăsat funcția de președinte Mariei Olaru, fosta campioană olimpică de gimnastică de la Sidney.
21 februarie: RCM Timișoara l-a prezentat pe sud-africanul Danie de Villiers în funcția de antrenor secund al clubului. Acesta l-a înlocuit pe Tinus Linee, cel ce a renunțat la post din motive de sănătate.
22 februarie: Debut fulminant pentru Flavius Biea în boxul profesionist. Pugilistul format la Timișoara l-a făcut KO, după mai puțin de un minut, pe bulgarul Pavel Petkov, în cadrul unei gale desfășurate la Galați.
23 februarie: ASU Politehnica și-a prezentat lotul pentru retur în compania unui adversar cu nume, Olimpia Satu Mare. Cele două echipe s-au înfruntat pe arena „Știința”, meciul terminându-se nedecis, 0-0.
24 februarie: Fundașul lui RCM Timișoara, Cătălin Fercu, a reușit un eseu în meciul câștigat de naționala României, la Gijon, 25-15 cu Spania.
25 februarie: Timișoara și-a reconfirmat dominarea în șahul românesc. Cristina Foișor și Constantin Lupulescu, ambii legitimați la clubul AEM-Luxten, au devenit campioni naționali individuali la Olănești.
28 februarie: CSM Timișoara dă o lovitură pe piața luptelor libere, anunțând legitimarea Esterei Dobre, de cinci ori consecutiv vicecampioană continentală. Născută la Jimbolia, ea a concurat, la nivel de seniori, pentru CSM Sfântu Gheorghe și Steaua București.
2 martie: Start în returul Ligii a IV-a. Alături de CFR și Auto, Timișoara s-a trezit cu o a treia reprezentantă în acest eșalon. E vorba despre Avântul Bobda, formație ce pe parcursul sezonului s-a bazat pe juniorii crescuți de familia Foale la Luceafărul și care, în primăvară, s-a mutat cu totul pe arena „Voința” din Fratelia.
3 martie: Victorie importantă pentru BC Timișoara, 85-81 cu SCMU Craiova, cea mai în formă echipă a începutului de an din România. Oltenii au pus punct pe Bega unui șir de nouă victorii consecutive.
5 martie: O tradiție veche de peste două decenii s-a întrerupt. Din rațiuni financiare, radioul public a decis să renunțe la multiplexul prin care ascultărorii erau la curent cu desfășurarea jocurilor din eșalonul secund.
8 martie: ACS Poli începe anul cu un eșec, 0-1 la Arad, cu UTA. Unicul gol al întâlnirii a fost marcat de Laso, în minutul 52.
13 martie: Marea maestră Cristina Foișor a ocupat locul 8 cu echipa României la Campionatele Mondiale Feminine desfășurate la Astana, în Kazahstan.
14 martie: Paul Codrea e anunțat oficial drept noul antrenor principal al lui ASU Politehnica. Antonio Foale a preluat funcția de director tehnic, în vreme ce pe postul de manager sportiv a sosit Sorin Brîndescu.
14 martie: RCM Timișoara a finalizat ultimul transfer dinaintea startului noului sezon. E vorba despre centrul neo-zeelandez Jack Umaga, rudă a mult mai celebrului „All Black” Tana Umaga.
14 martie: BC Timba traversa cea mai bună perioadă de la promovarea în elită. Galben-negrii au bifat, la Miercurea Ciuc, cea de-a treia victorie consecutivă, după ce în prealabil au mai răpus Dinamo și CSU Sibiu.
16 martie: Cupa Europeană a Națiunilor ia drumul Georgiei. Gruzinii au plecat neînvinși de la București, scor 9-9 cu reprezentativa României, la care timișorenii Fercu și Carpo au fost titulari, Căpățână și Pungea intrând de pe bancă.
21 martie: Luptătoarea Estera Dobre bifează cel de-al șaselea titlu de vicecampioană europeană, la Tbilisi. E prima medalie cucerită de la transferul la CSM Timișoara.
22 martie: Se stinge din viață Gică Șerbănoiu, om de bază al generației 80 de la Poli, care cucerea Cupa României și elimina faimoasa Celtic Glasgow din Cupa Cupelor. Șerbănoiu e al patrulea reprezentant al acelei generații care trece în neființă, după Dan Păltinișanu, Stelian Anghel și Gheorghe Cotec.
23 martie: BC Timișoara se impune cu 91-88 în fața concitadinei Timba în cel mai palpitant derby pe care l-a avut orașul în baschet. Victoria s-a decis în final, după o fază controversată, în care Denham Brown a fost faultat pe pătrundere, dar arbitrul a fluierat pași la jucătorul canadian.
29 martie: Diana Bulimar a cucerit medalia de aur la sol, în cadrul FIG Challenge Cup de la Doha. Timișoreanca a fost urmată pe podium de colega de la lotul național, Larisa Iordache.
30 martie: RCM Timișoara debutează în noul sezon cu o victorie, 12-10, în fața principalei contracandidate la titlu, CSM Știința Baia Mare.
Filed Under: Alte sporturi Tagged With: acs poli, anul sortiv 2013, asu poli, BC Timisoara, breaking, cus poli, Druckeria, RCM Timisoara, retrospectiva, sport timisoara, timba
Diana Bulimar, pilon al gimnasticii românești în 2013
Timișoara a revenit în prim-planul gimnasticii mondiale grație Dianei Bulimar. Sportiva șlefuită la CSS1 Timișoara, de mâinile antrenorilor Marcel Benea și Mariana Tomceanu, s-a remarcat mai întâi prin participarea cu succes la Jocurile Olimpice de la Londra, din 2012, unde a obținut o medalie de bronz cu echipa României. Anul 2013 au adus primele medalii majore la individual pentru Didi, în aprilie, la Europenele de la Moscova, dar și prima accidentare gravă, care a privat-o de participarea la Campionatul Mondial de la Antwerp.
Diana Bulimar a cunoscut o asceniune remarcabilă în 2013, devenind una dintre certitudinile gimnasticii românești în acest ciclu olimpic. După ce în 2012, la Londra, simțea aerul tare al celei mai grandioase întreceri sportive a umanității, timișoreanca a continuat cu un parcurs de senzație, încununat cu medalii la fiecare concurs la care a participat.
După prestații bune la Internaționalele Franței și la Doha, Diana Bulimar a trecut cu brio primul test major al anului, Campionatele Europene de la Moscova. În impunătoarea sală „Olympiski”, bănățeanca a început cu un loc 4 la individual compus, fiind depășită de rusoaica Grishina, care a pus stăpânire pe cea de-a treia treaptă a podiumului. Marile succese au venit la finalele pe aparate, acolo unde Didi și-a trecut în cont primele două medalii cu adevărat importante ale carierei. La bârnă a obținut argintul, fiind notată cu 14.833, pentru ca la sol să se claseze a treia, cu nota 14,533.
După Moscova, au început imediat pregătirile pentru sezonul de toamnă, al cărui punct culminant avea să fie reprezentat de Campionatul Mondial de la Antwerp. Bulimar a obținut rezultate bune la etapa de Cupă Mondială de la Portugalia, și apoi la reuniunea de la Alphen aan den Rijn, însă a fost lovită din plin de ghinion cu câteva săptămâni înainte de Antwerp. Timișoreanca s-a accidentat la genunchi, a fost supusă unei intervenții chirurgicale la Viena, iar anul avea să se încheie pentru ea.
De altfel, absența Dianei Bulimar de la Campionatele Mondiale a fost unul dintre marile regrete ale anului pentru Adrian Stoica, președintele FR de gimnastică. „Prin accidentarea Dianei Bulimar s-a produs o pierdere, la momentul respectiv, extraordinar de grea şi imposibil să fie recuperată în timp util”, a precizat Stoica pentru Agerpres.
Diana Bulimar a crescut enorm, într-o gimnastică românească aflată într-o criză profundă, subliniată și de antrenorul lotului național, Octavian Bellu. Practic, toate medaliile României la feminin în 2013 au fost obținute de două gimnaste, Bulimar și Iordache, extrem de puțin, în perspectiva Jocurilor Olimpice de la Rio, din 2016.
„Sportul românesc suferă, gimnastica românească feminină nu a luat decât 7 medalii anul acesta şi aceste 7 medalii au fost luate de 2 fete. Ele practic au salvat gimnastica românească. Sper că gimnastica românească va ieşi din acest con de umbră. Probabil cineva se întreabă, uite a luat 7 medalii şi spune că e un con de umbră. Nu, gimnastica românească trebuie să ia 4-3 sau 2 medalii de aur la olimpiadă, aşa cum am obişnuit, şi eu m-am obişnuit, şi cei care iubesc gimnastica s-au obişnuit şi chiar nu vreau să scap de această obsesie, atât cât puterile o să mă mai ţină, să merg la un concurs pentru locul întâi, nu pentru locul 2 sau 3, 5 sau 6. Dacă vom avea ţinte importante probabil vom avea şi mijloacele să le atingem. Dacă ne propunem ţinte mici, vom avea satisfacţii mici, dacă ne propunem ţinte mari vom avea satisfacţii pe măsură”, a spus Bellu, pentru Agerpres.
În 2014 are loc prima etapă de calificare la Jocurile Olimpice, cu ocazia Campionatelor Mondiale, unde primele 24 de echipe la fete şi la băieţi acced în a doua fază de calificare din 2015. În acel an la Mondiale, primele 8 echipe clasate la feminin şi masculin obţin biletele la JO, iar alte 4 echipe li se vor alătura după concursul de calificare de la Rio de Janeiro din 2016.
Filed Under: Alte sporturi Tagged With: adrian stoica, breaking, css1 timisoara, diana bulimar, Druckeria, gimnastica romania, gimnastica timisoara, octavian bellu, retrospectiva
RETROSPECTIVĂ: Timișoara sportivă în 2012 (II)
Cea de-a doua jumătate a anului sportiv 2012 a fost mult mai agitată în Timișoara. Intrarea în insolvență și apoi excluderea din competiție a Politehnicii a scindat masa iubitorilor de fotbal din oraș. Patru proiecte fotbalistice ambițioase au fost demarate în vară, fiecare atrăgându-și felii mai mici sau mai mari din publicul potențial. Timișorenii și-au mai descrețit însă frunțile, după această nebuloasă fotbalistică, datorită rugbyștilor, campioni naționali după exact 40 de ani.
13 iulie – Consiliul Local Timișoara votează aderarea la clubul ACS Recaș, proaspăt promovat în liga secundă. Trupa din „orășelul vinului” e mutată la Timișoara, pe stadionul „Dan Păltinișanu”, noul club, în a cărui organigramă mai intră Consiliul Județean și Universitatea Politehnică, fiind „botezat” ACS Poli. Valentin Velcea e numit antrenor principal, iar obiectivul fixat e promovarea în prima ligă.
18 iulie – O parte a suporterilor timișoreni, care nu s-au identificat în proiectul propus de autorități, s-au reorientat către ASU Politehnica, echipa universității, nou-promovată în Campionatul Județean. La această dată, a demarat campania de înscriere a membrilor cotizanți, inițiată de Druckeria și Peluza Sud. Din fondurile strânse, echipa a beneficiat, printre altele, de logistică de antrenament, echipamente și chiar de câteva prime simbolice. Odată cu demararea acestui proiect, suporterii din Peluza Sud au părăsit stadionul „Dan Păltinișanu”, ocupând micuța tribună de la terenul „Știința”.
23 iulie – Ripensia Timișoara renaște, după o „hibernare” de 64 de ani. Conducerea clubului care continuă tradiția legendarei formații din perioada interbelică organizează la această dată o conferință de presă pentru a marca oficial pornirea la drum a galben-roșiilor. Echipa s-a înscris în Campionatul Județean, evoluează pe stadionul „Electrica” și își propune urcarea graduală până în eșaloanele superioare ale țării.
25 iulie – Flacăra Făget se mută la Timișoara, pe stadionul „Colterm”. Divizionara C devine astfel cel de-al patrulea proiect fotbalistic ce prinde contur în tumultoasa vară a anului 2012 pe Bega. Formația începe noul sezon cu Sorin Brîndescu pe bancă și cu un lot format în mare parte din jucători produși de Poli Timișoara și deținuți de Marian Iancu. De altfel, șeful BKP a donat echipei câteva rânduri de echipament utilizate în anii trecuți de juniorii alb-violeți, conducerea așteptând și sprijin financiar din partea acestuia.
27 iulie – 4 august Timișoara dă patru sportivi la Jocurile Olimpice de la Londra: Diana Bulimar (gimnastică), Vlad Cotuna (gimnastică), Cristian Pârghie (canotaj) și Bogdan Mada (kaiac-canoe). Dintre cei patru, doar Diana Bulimar a urcat pe podiumul olimpic, cucerind medalia de bronz cu echipa României. De altfel, Timișoara n-a mai dat patru sportivi la o ediție a Jocurilor Olimpice de la Moscova 1980.
23 septembrie – Rezultat de excepție pentru fotbalul feminin din Timișoara. CFR învinge cu 2-1 campioana Olimpia Cluj, formație ce nu pierduse niciun punct în competițiile interne în doi ani și jumătate de existență. Golurile „leopardelor” au fost marcate de Larisa Sîrbovan și Andreea Cojocaru. La Gara Mare apar ambițiile europene.
7 octombrie – RCM Timișoara cucerește titlul național, după 16-6 în finala cu Știința Baia Mare de la București. Rugby-ul timișorean repetă astfel performanța reușită de Universitatea, în 1972. Eroul finalei a fost Gabriel Conache, introdus în teren după accidentarea internaționalului Vali Calafeteanu. Tânărul mijlocaș la grămadă a reușit 13 din cele 16 puncte ale timișorenilor, semnând și singurul eseu al finalei. Să mai spunem că sporturile de echipă din Timișoara n-au mai trăit o asemenea performanță din 1991, atunci când handbaliștii de la Poli cucerea titlul, cu Otto Hell la timonă.
6 noiembrie – BC Timișoara debutează în FIBA Eurochallenge, cea mai importantă competiție baschetbalistică în care a fost angrenată vreodată o echipă de pe Bega. În primul joc, disputat în sala „Constantin Jude”, alb-violeții au trecut de maghiarii de la Kormend, cu 75-65.
18 noiembrie – Moment de neuitat pe „Știința”. Fanii lui ASU Poli realizează, la meciul cu Padeșul Nădrag, o coregrafie impresionantă, din 91 de torțe, care marchează anii trecuți de la înființarea clubului alb-violet. „Cercul de foc” de la Timișoara face rapid înconjurul lumii, imaginile surprinse pe „Știința” fiind preluate de agenții celebre din Europa, America de Sud sau Asia.
Filed Under: Alte sporturi Tagged With: acs poli, asu poli, cfr timisoara, diana bulimar, RCM Timisoara, retrospectiva, ripensia, rugby timisoara
RETROSPECTIVĂ: Timișoara sportivă în 2012 (I)
2012 a fost un an plin pentru iubitorii de sport din Timișoara, care au fost purtați de la agonia dispariției Politehnicii la extazul titlului național cucerit de rugbyștii de la RCM. Au fost promovări, retrogradări, medalii pierdute in extremis, renașteri, mutări, competiții de anvergură și spectacol în tribune. Astăzi vă prezentăm rezumatul primelor șase luni ale anului ce stă să se încheie, urmând ca partea a doua a retrospectivei noastre să o publicăm mâine, 31 decembrie.
23 ianuarie – Chester Williams, noul antrenor al rugbyștilor de la RCM Timișoara aterizează pe Bega. Campion mondial cu naționala Africii de Sud în 1995, prezență-simbol în acea reprezentativă, ca jucător de culoare, într-o țară în care urmele Apartheid-ului erau încă adânci și în plus, personaj în filmul Invictus, din 2009, în care e prezentată chiar povestea câștigării titlului mondial de către Springboks. Fără îndoială, Chester Williams e cea mai cunoscută figură din sportul mondial care activează în prezent la Timișoara.
18 februarie – BC Timișoara pierde finala Cupei României, disputată în „Arena de Baschet” din București. „Leii din Banat” au fost întrecuți de BCMU Pitești, cu 78-91, după o cădere inexplicabilă a alb-violeților pe finalul unui meci pe care l-au avut în mână.
21 februarie – Mircea Pârligras, de la AEM Timișoara câștigă Campionatul Național Individual la șah masculin. Poziția secundă a fost ocupată tot de un reprezentant al clubului timișorean, Constantin Lupulescu.
23 martie – Voleibaliștii de la Universitatea Timișoara retrogradează în liga secundă, după 0-3 la general, în play-out, cu CSM București. Trupa pregătită de Sorin Grădinaru promovase în elită în vara lui 2011, după 11 ani de absență de pe prima scenă, însă lipsa sprijinului, mai ales din partea conducerii clubului universitar, au condamnat practic echipa la retrogradare.
28 martie – Autoritățile locale hotărăsc, într-o ședință comună, să nu mai preia pachetul majoritar de acțiuni la FC Politehnica Timișoara. Formația alb-violetă se află astfel în imposibilitatea de a-și completa dosarul de licențiere pentru Liga I până la termen.
24 mai – BC Timișoara pierde finala Diviziei A, 0-4 la general cu Asesoft Ploiești. Trupa antrenată la acea vreme de Predrag Badnjarevic a cedat cu 89-104 și 65-79 în primele două jocuri, de pe teren propriu, și cu 55-63 și 78-80 la Brazi. Timișoara baschetbalistică obține al doilea argint național din istorie, după cel din 2009, când a disputat finala tot cu Asesoft Ploiești.
2 iunie – Poli Timișoara remizează, pe teren propriu, cu CSM Râmnicu Vâlcea, în ultima etapă a ligii secunde. Alb-violeții sunt promovați din punct de vedere sportiv în Liga I, de pe primul loc în seria a II-a, însă problemele financiare acute care au măcinat clubul în ultimul an pun în pericol chiar existența grupării pe mai departe.
3 iunie – BC Timba câștigă barajul de promovare de la București, în dauna echipelor Farul Constanța, CSU Galați și Steaua București, urcând în premieră în primul eșalon. Timișoara se afla în fața celui de-al doilea sezon cu două reprezentante ale orașului în elită, după ce în ediția 1973/1974, Universitatea și Voința s-au duelat pe prima scenă.
18 iunie – Inevitabilul se produce. Președintele CA al Poli Timișoara, Marian Iancu, a cerut insolvența societății. Echipa a fost ulterior înscrisă în Liga a II-a, însă FRF a exclus-o înaintea startului competiției, din cauza datoriilor.
Filed Under: Alte sporturi Tagged With: 2012, BC Timisoara, Chester Williams, Poli Timisoara, RCM Timisoara, retrospectiva, sport, timba, timisoara

References: CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM